Muhammad Ali

Muhammad Ali (Louisville, Kentucky, 17 Januarie 1942 – Scottsdale, Arizona, 3 Junie 2016) was 'n Amerikaanse bokser en swaargewigwêreldkampioen. Hy is tot hede die enigste man wat die liniêre swaargewigkampioenskap drie keer (in 1964, 1974 en 1978) gewen het. Ali was ook die wenner van die Olimpiese swaargewig goue medalje. Hy is in 1999 deur Sports Illustrated en die BBC as die "Sportman van die eeu" gekroon.

Ali was bekend vir sy vegstyl, wat hy beskryf het as "sweef soos 'n skoenlapper, steek soos 'n by". Ali het 'n naam vir homself gemaak met sy vinnige hande en voete en sy tartende taktiek.

Uit 'n totaal van 61 gevegte het Ali 56 gewen, waarvan 37 deur uitklophoue.

Beknopte biografie 
Ali is as Cassius Marcellus Clay Jr. gebore in Louisville, Kentucky. Hy is na sy vader genoem, wat weer na die 19de eeuse anti-slawerny-aktivis en politikus, Cassius Marcellus Clay, genoem is. Ali het sy naam verander ná hy in 1964 by die Nasie van Islam aangesluit het. In 1975 is hy tot Soenni Islam bekeer en daarna tot Soefi Islam.

As gevolg van sy Islamitiese oortuigings, het Ali nie in die Viëtnamoorlog geveg toe die Amerikaanse Weermag hom probeer oproep het nie. Hy het hiervoor internasionaal bekend geword.

Ali het in 1981 uit boks getree. In die vroeë 1980's is hy met Parkinson se siekte gediagnoseer. Hy was daarna vir sy maatskaplike en liefdadigheidswerk bekend.

Hy was vier keer getroud en het sewe dogters en twee seuns. Een van sy seuns is aangeneem.

Aantekeninge en verwysings

Eksterne skakels 

  Amptelike webwerf

Amerikaanse boksers
Geboortes in 1942
Sterftes in 2016